אלון מוליאן

אלון מיכאלי מוליאן (נולד ב־31 באוגוסט 1972) הוא פרסומאי ישראלי. מייסד, שותף ומנכ"ל במשרד הפרסום טוויסטד.

ביוגרפיה
אלון מיכאלי מוליאן נולד במשפחה מסורתית בשכונת עמישב שבפתח תקווה לעקרת בית ולעובד תדיראן ולו שני אחים. בצבא שירת בגדוד "נשר" 414 של חיל הקשר, שהפעיל את מערכות מכ"ם "קשת". הוא בעל תואר ראשון בתקשורת וניהול מהמכללה למינהל ותואר שני בתקשורת חדשנית מאוניברסיטת בן-גוריון.

בשנים 2000–2002 הקים עם רפי צרפתי את משרד האינטראקטיב של יורו תל אביב. בשנים 2002–2005 שימש מנכ"ל חברת האינטראקטיב MRM Partners (שינתה את שמה למקאן דיגיטל) מקבוצת מקאן אריקסון, בה היה שותף להטמעת תחום האינטרנט.

ב־2006 ייסד את חברת שיווק השיחה "טוויסטד" עם קרן פרידמן. ב־2006 טויסטד הייתה הראשונה בישראל שיזמה את התשלום לבלוגרים. ב־2008 טוויסטד הקימה את טוויסטד פליי, המנתחת שיחות גולשים ומפיקה מהן תובנות צרכניות.ב־2010 הפכה טוויסטד לסוכנות אינטרקאקטיב ושיווק דיגיטלי.

ב־2016 טוויסטד פרסמה שטיפלה בתקציבים בשווי של כ־72 מיליון שקל כש־30% מנפח פעילותה הוא מפרסום בטלוויזיה, עיתונות, שלטי חוצות ורדיו.

אלון מוליאן העביר קורסי שיווק ופרסום באינטרנט באיגוד המפרסמים בישראל (איגוד השיווק הישראלי) ובבית הספר לקופירייטינג ומקצועות הקריאייטיב של תרצה גרנות. במהלך השנים כתב בנושאי פרסום, שיווק ודיגיטל בכלי תקשורת שונים, שמנגד, את חלקם פרסם קודם לכן.

ב־2017 זכה ביחד עם קרן פרידמן בפרס "תקשוראשון" מטעם המכללה למנהל.

מיכאלי מוליאן הוא יו"ר משותף של אגודת הידידים והידידות של איגי – ארגון נוער גאה. ב־2018 היה ממארגני מחאת הלהט"ב כנגד חוק הפונדקאות.

ב־2021 היה לאחד המייסדים של עמותת "אושרי" להנגשת הליכי הפונדקאות בישראל והוא חבר בוועד המנהל של העמותה.

ב־2022 יצא בפרסום תוקפני נגד משרד הפרסום אברהם, בטענה לגניבת עובדים. הפרסום עורר ביקורת ברשתות החברתיות.
כשבועיים לאחר מכן, פרסם פוסט תוקפני נוסף כנגד ענת ביין, כתבת פרסום ושיווק ותיקה בגלובס.

שני הפרסומים גררו תגובות זועמות בקרב אנשי תעשיית הפרסום.

חיים אישיים 
אלון מיכאלי מוליאן חי בזוגיות עם אמיר מיכאלי מוליאן, קונדיטור במקצועו, מתגורר ברמת גן ואב לשתי בנות מפונדקאות.

ספרו
 אלון מוליאן, אקסטרמדיום: עקרונות השיווק באינטרנט, הוצאת גלובס, 2006.
על הספר:
רן בן נון, מדריך ליצירת באזזזזזז, ידיעות אחרונות, 11 באוקטובר 2006.
 ספר חדש: השיווק באינטרנט – איפה הימים שהיינו שמים איזה באנר והולכים הביתה מרוצים, גלובס, מאי 2006, עמ' 8.
 חיי מדף/שיווק ברשת– המדריך ליצירת באזזזזז, ידיעות אחרונות – 24 שעות, 10 אוקטובר 2006, עמ׳ 14.

קישורים חיצוניים

 אלון מוליאן, באתר לינקדאין
 האתר של טוויסטד
 מירן פחמן, שיחה עם אלון מוליאן, שותף בטוויסטד, 24 במרץ 2018 (1:14:37)
 אלון מיכאלי מוליאן, כשתוכניות העבודה ל־2020 כבר בהכנה: 5 מגמות בפרסום ודיגיטל, באתר אייס, 24 בנובמבר 2019

הערות שוליים

פרסומאים ישראלים
להט"בים ישראלים
פעילים למען זכויות להט"ב בישראל
פעילים חברתיים ישראלים
מנכ"לים ישראלים
בוגרי המסלול האקדמי המכללה למינהל
ישראלים שנולדו ב-1972